ΑΠΟΦΑΣΗ ΤΟΥ ΣΥΜΒΟΥΛΙΟΥ

της 22ας Οκτωβρίου 1999

για την εφαρμογή της κοινής θέσης 98/633/ΚΕΠΠΑ, η οποία αφορά τη διαδικασία για τη σταθερότητα και την καλή γειτονία στη Νοτιοανατολική Ευρώπη

(1999/694/ΚΕΠΠΑ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση, και ιδίως το άρθρο 23, παράγραφος 2,

την κοινή θέση 98/633/ΚΕΠΠΑ(1), και ιδίως το άρθρο 3,

Εκτιμώντας τα εξής:

(1) σύμφωνα με το άρθρο 3 της κοινής θέσης 98/633/ΚΕΠΠΑ, η Ένωση μπορεί να υποστηρίζει στη Νοτιοανατολική Ευρώπη σχέδια στον τομέα της σταθερότητας, της καλής γειτονίας και της ιδιωτικής κοινωνίας, επέχοντα θέση συνοδευτικών μέτρων της διαδικασίας·

(2) ο ειδικός αντιπρόσωπος της ΕΕ για τη διαδικασία του Royaumont έχει προεπιλέξει κατάλογο σχεδίων με προτεραιότητα, σύμφωνα με το σχέδιο δράσης του συντονιστή της διαδικασίας που αναφέρεται στο παράρτημα ΙΙ της κοινής θέσης 98/633/ΚΕΠΠΑ,

ΑΠΟΦΑΣΙΖΕΙ:

Άρθρο 1

Η Ευρωπαϊκή Ένωση παρέχει υποστήριξη για τα εξής σχέδια με προτεραιότητα που αφορούν τη σταθερότητα, την καλή γειτονία και την ιδιωτική κοινωνία στη Νοτιοανατολική Ευρώπη:

- διάλογος γυναικών για την προώθηση της σταθερότητας, των ανθρώπινων δικαιωμάτων και μιας διαρκούς ειρήνης στη Νοτιοανατολική Ευρώπη·

- σταθερότητα και καλή γειτονία στη Νοτιοανατολική Ευρώπη·

- πρωτοβουλία των ηγετών της Νοτιοανατολικής Ευρώπης: Διάλογος για δράση (SEELIDA), "Γυναίκες ηγέτες για τον 21ο αιώνα: Δημιουργία επιτυχών τοπικών, περιφερειακών και διεθνών εταιρικών σχέσεων για τη Δημοκρατία"·

- δίκτυο για τη Δημοκρατία, τα ανθρώπινα δικαιώματα και την προστασία προσώπων που ανήκουν σε εθνοτικές και θρησκευτικές μειονότητες στη Νοτιοανατολική Ευρώπη·

- επανακαθορισμός πολιτιστικών ταυτοτήτων: τα πολυπολιτισμικά πλαίσια περιοχών της Κεντρικής Ευρώπης και της Μεσογείου·

- διαδικασία για τη σταθερότητα και την καλή γειτονία στη Νοτιοανατολική Ευρώπη (διαδικασία του Royaumont): η κοινοβουλευτική διάσταση·

- σχέδιο CEMUNET, Δίκτυο δήμων της Κεντρικής και Νοτιοανατολικής Ευρώπης·

- ο ρόλος των τοπικών αρχών στη διαδικασία ανάπτυξης του πολιτικού εκδημοκρατισμού και της σταθεροποίησης στη Νοτιοανατολική Ευρώπη - Διάσκεψη, Λιουμπλιάνα/Μπλεντ - 1-3 Δεκεμβρίου 1999·

- συνεδρίαση των Υπουργών Εργασίας και των Κοινωνικών Εταίρων στα πλαίσιο της διαδικασίας του Royaumont·

- συνδιάσκεψη της Σόφιας - 12-14 Νοεμβρίου 1999 στα πλαίσια της διαδικασίας του Γκρατς·

- κέντρο Ειρηνευτικής Δράσης στο Βούκοβαρ.

Άρθρο 2

1. Το ποσό της δημοσιονομικής αναφοράς για την εφαρμογή της παρούσας απόφασης είναι 1800000 ευρώ.

2. Η διαχείριση των δαπανών που χρηματοδοτούνται από το καθοριζόμενο στην παράγραφο 1 ποσό πραγματοποιείται σύμφωνα με τις διαδικασίες και τους κανόνες που εφαρμόζονται όσον αφορά τον γενικό προϋπολογισμό της Ευρωπαϊκής Ένωσης.

Άρθρο 3

Η εφαρμογή της παρούσας απόφασης επανεξετάζεται τακτικά, λαμβάνοντας υπόψη κυρίως την ανάπτυξη άλλων συμβολών της ΕΕ στην περιοχή και τη συνοχή με τις συμβολές αυτές.

Άρθρο 4

Η παρούσα απόφαση αρχίζει να ισχύει από την ημερομηνία που υιοθετείται.

Παύει να ισχύει στις 22 Οκτωβρίου 2001.

Άρθρο 5

Η παρούσα απόφαση δημοσιεύεται στην Επίσημη Εφημερίδα.

Λουξεμβούργο, 22 Οκτωβρίου 1999.

Για το Συμβούλιο

Ο Πρόεδρος

S. MÖNKÄRE

(1) ΕΕ L 302 της 12.11.1998, σ. 1.